"ปตท.ออมสิน" คว้ารางวัลรัฐวิสาหกิจดีเด่น
บริษัท ปตท. และ ธนาคารออมสิน ขึ้นแท่นรับรางวัลดีเด่นปี 2554 ด้านคลังเน้นเพิ่มประสิทธิภาพสนับสนุนนโยบายรัฐมากขึ้น
1 ก.ย. 2554

บริษัท ปตท. และ ธนาคารออมสิน ขึ้นแท่นรับรางวัลดีเด่นปี 2554 ด้านคลังเน้นเพิ่มประสิทธิภาพสนับสนุนนโยบายรัฐมากขึ้น
กระทรวงการคลัง โดยสำนักงานคณะกรรมการนโยบายรัฐวิสาหกิจ (สคร.) ได้ประกาศผลรางวัลรัฐวิสาหกิจดีเด่นประจำปี 2554 ผลปรากฎว่า บริษัท ปตท. และธนาคารออมสิน ได้รับรางวัลรัฐวิสาหกิจยอดเยี่ยม โดยในส่วนของธนาคารออมสิน นายเลอศักดิ์ จุลเทศ ผู้อำนวยการธนาคารออมสิน ได้รับรางวัลผู้นำองค์กรดีเด่นอีก 1 รางวัล
นอกจากนี้ยังมีรางวัลคณะกรรมการรัฐวิสาหกิจดีเด่น เป็นของ ธนาคารกรุงไทย  และ การประปานครหลวงรางวัลการบริหารจัดการองค์กรดีเด่น เป็นของ การไฟฟ้านครหลวง การประปานครหลวง การไฟฟ้าฝ่ายผลิตแห่งประเทศไทย และ ธนาคารกรุงไทย
ด้านรางวัลพัฒนาองค์กรดีเด่น เป็นของบริษัท การบินไทย และ บริษัท อสมท ขณะที่รางวัลการเปิดเผยข้อมูลดีเด่น เป็นของการประปานครหลวง การนิคมอุตสาหกรรมแห่งประเทศไทย การไฟฟ้าส่วนภูมิภาค ด้าน รางวัลการดำเนินงานเพื่อสังคมและสิ่งแวดล้อมดีเด่น เป็นของ การไฟฟ้าส่วนภูมิภาค  สุดท้าย รางวัลนวัตกรรมดีเด่น เป็นของ บริษัท ปตท. การไฟฟ้าฝ่ายผลิตแห่งประเทศไทย บริษัท ทีโอที
นายธีระชัย ภูวนาถนรานุบาล รมว.คลัง กล่าวภายหลังการมอบรางวัล ว่า ปัจจุบันไทยมีรัฐวิสาหกิต 54 แห่ง มีทรัพย์สิน 9.2 ล้านล้านบาท คิดเป็น 85% ของผลิตภัณฑ์มวรรวมภายในประเทศ (จีดีพี) มีผลการดำเนินงาน มีรายได้รวม 3.6 ล้านล้านบาท มีกำไรสุทธิ 2.29 แสนล้านบาท จึงคาดว่าปีงบประมาณ 2554 รัฐวิสาหกิจจะนำส่งรายได้เข้าคลัง 9 หมื่นล้านบาท
ทั้งนี้ รัฐบาลให้ความสำคัญกับการบริหารสินทรัพย์ของรัฐวิสาหกิจให้เกิดประโยชน์สูงสุด จะเร่งฟื้นฟูรัฐวิสาหกิจที่มีผลขาดทุน รวมทั้งพัฒนารัฐวิสาหกิจ ที่จดทะเบียนในตลาดหลักทรัพย์ เพื่อให้รัฐวิสาหกิจมีส่วนร่วมในการสนับสนุนการดำเนินนโยบายของรัฐบาล เช่น การพัฒนาระบบขนส่งมวลชน และระบบราง เพื่อเพิ่มศักยภาพการแข่งขันและลดต้นทุนการขนส่ง